मख'जाथावदि हादोरसानि राजालामायाव गारि सालायग्रानि थारै लामा जाब्रबथायनि खौरांआ मिथियोब्ला मेगना खाफालाव गाखोगोन। जेराव गेजेर आसामनि न'गाव जिलायाव मोन 11, कामरुप मेट्रपलिटान आरो सुनितपुर जिलायाव मोन 10, धेमाजि, दिब्रुगर आरो अदालगुरि जिलायाव मोन 8 यै , बरपेटा जिल्लायावनो मोन 7 , बङाइगाव जिलायाव मोन 6 यै, बाक्सा, सिरां, लक्षिमपुर आरो हाइलाकान्दि जिलायाव मोन 5 यै , सिबसागर आरो जरहाट जिलायाव मोन 4 यै, कक्राझार,करिमगन्ज आरो धुबुरियाव मोन 3 यै, दरं आरो नलबारि जिलायाव मोन 2 यै, माजुलि , कासार आरो डिमा हासाव जिलायाव मोन 1 यै लामा जाब्रबथाइनि खारिथि । बेनि फ्राय हमदांनो हायोदि कामरुप जिलायानो दुलाराय हादोरसा नाङै दुर्गा फुजानि रंजानाय समावनो बे गिख्रंथावै खौरां लामा जाब्रबथाइनि जाथायाव गोजौ मासि आवग्रिहैबाय। मख'जाथावदि दुर्गा फुजानि गासै ब्रै सानाव राज्योनि दाब दाब खना खनलायाव मोन 638 लामा जाब्रबथाइनि जाथायजों मुगा मुगि जानांबाय। बै सानब्रैनि गेजेराव राजा लामायाव सांग्रांथि गैयि गारि सालायगिरिनि थाखाय लामा जाब्रबथाय अन्जिमाया बांनायनि फ्राय बांलांगासिनो दंसै। हादोरनि हान्जा मेला बिफान आरो पुलिस बिफाना लामा जाब्रबथाइनि जाथायखौ खमायलांनो नांगौथार राहा लाया मानो थेवबो दि जाब्रबथायाव भुगिनांनाय सुबुंनि अन्जिमाया दबथायनो हायाखै बेनिनो फोरमान होन्ना राज्यो राजाया बुंहरदों।